“Inimesed käitusid seal kartmatult. Nad arvasid, et nendeni ei jõua viirus eales,” ütleb ta.

Eelmise nädala keskel selgus, et Raatuse ühiselamus võib olla koroonaviirusega haigeid, 17. aprillil saadi kätte esialgsed proovid: kuuel elanikul tuvastati COVID-19. Seejärel testiti kõiki ühiselamu 274 elanikku. 19. aprilliks on selgunud 16 positiivset proovi ja veel 27 inimest, kes on olnud positiivse proovi andjatega kontaktis.

“See ei üllata mind,” märgib üks Raatuse ühiselamu kolmanda korruse elanik, kes eriolukorra järel omaette hoidis. Ta ütleb seda, kuna nägi lähedalt haiguse saanud ühikakaaslaste elustiili. See tähendab, et nende elustiil eriolukorra ajal ei muutunudki, tihe seltsielu jätkus endist viisi.

Ekspress suhtles mitme Raatuse ühika elanikuga, kelle kirjeldatust selgub, et paljudel tudengitel oli eriolukorra reeglitest üpris kama kaks.